O‘zbekiston Respublikasining fuqaro aviatsiyasida radio, teleapparatura, audio va video texnika, kompyuter, planshet va mobil telefonlarni aviatsiya xavfsizligi bo‘yicha tekshirish qoidalarini tasdiqlash to‘g‘risida

Xavfsizlik choralarini ko‘rib, g‘ayriqonuniy aralashuv harakatlaridan O‘zbekiston Respublikasi fuqaro aviatsiyasining faoliyati muhofazasini takomillashtirish maqsadida O‘zbekiston Respublikasi Parvozlar xavfsizligini nazorat qilish davlat inspeksiyasi va Milliy xavfsizlik xizmati qaror qiladi:
 1. O‘zbekiston Respublikasining fuqaro aviatsiyasida radio, teleapparatura, audio va video texnika, kompyuter, planshet va mobil telefonlarni aviatsiya xavfsizligi bo‘yicha tekshirish qoidalari ilovaga asosan tasdiqlansin.
 2. Mazkur qaror rasmiy e’lon qilingan kundan e’tiboran kuchga kiradi.
 Mazkur Qoidalar O‘zbekiston Respublikasining Havo kodeksi, Vazirlar Mahkamasining 2016-yil 2-iyundagi 183-sonli “O‘zbekiston Respublikasi fuqaro aviatsiyasida aviatsiya xavfsizligiga tekshirish o‘tkazish tartibi to‘g‘risidagi nizomni tasdiqlash haqida”gi va 2000-yil 5-iyuldagi 256-sonli “O‘zbekiston Respublikasi fuqaro aviatsiyasini g‘ayriqonuniy aralashuv harakatlaridan aviatsiya xavfsizligi jihatidan himoyalashni ta’minlash Milliy dasturini tasdiqlash to‘g‘risida”gi qarorlari, shuningdek Fuqaro aviatsiyasi xalqaro tashkilotining (IKAO) standartlari va tavsiyalariga muvofiq, O‘zbekiston Respublikasining fuqaro aviatsiyasida radio, teleapparatura, audio va video texnika, kompyuter, planshet va mobil telefonlarni (bundan buyon matnda elektron vositalar deb yuritiladi) aviatsiya xavfsizligi bo‘yicha tekshirish qoidalarini belgilaydi. 
 1. Mazkur Qoidalar talablari O‘zbekiston Respublikasining fuqaro aviatsiyasida ichki va xalqaro yo‘nalishlarda uchuvchi yo‘lovchilarning (havo kemasi ekipajining) yonida bo‘lgan elektron vositalarni aviatsiya xavfsizligi bo‘yicha tekshirishga nisbatan tatbiq etiladi.
 2. Elektron vositalarni aviatsiya xavfsizligi bo‘yicha tekshirishning asosiy maqsadi parvozning xavfsizligini ta’minlash, O‘zbekiston Respublikasining fuqaro aviatsiyasida ichki va xalqaro yo‘nalishlarda uchuvchi yo‘lovchilarning (havo kemasi ekipajining) yonida bo‘lgan elektron vositalar orqali havo kemalariga qonun hujjatlari bilan taqiqlangan xavfli moddalar va buyumlar olib qirilishining oldini olish, yo‘lovchilarning va havo kemalari ekipajining hayoti va salomatligini saqlash hamda O‘zbekiston Respublikasi fuqaro aviatsiyasini g‘ayriqonuniy aralashuv harakatlaridan himoyalashdan iborat.
 3. Agar O‘zbekiston Respublikasining xalqaro shartnomasida mazkur Qoidalarda nazarda tutilganidan boshqacha qoidalar belgilangan bo‘lsa, xalqaro shartnoma qoidalari qo‘llaniladi.
 4. Elektron vositalarni aviatsiya xavfsizligi bo‘yicha tekshirish O‘zbekiston Respublikasi Davlat xavfsizlik xizmatining aviatsiya xavfsizligi bo‘linmalari (bundan buyon matnda aviatsiya xavfsizligi bo‘linmalari deb yuritiladi) xodimlari tomonidan amalga oshiriladi.
 5. Yo‘lovchilarning (havo kemasi ekipajining) yonida bo‘lgan elektron vositalarni aviatsiya xavfsizligi bo‘yicha tekshirish aeroportdagi maxsus ajratilgan va zarur maxsus texnik vositalar bilan jihozlangan tekshirish xonasida amalga oshiriladi. 
 6. Yo‘lovchi (havo kemasi ekipaji) aviatsiya xavfsizligi bo‘linmalari xodimlarining so‘roviga asosan tekshirish xonasida o‘zining elektron vositalarini yoqish orqali ishlashini, ularning akkumulyatorlari, batareyalari joylashtirilgan joylarini ko‘rsatishi shart.
 7. Elektron vositalarning ishlashini ularni yoqish orqali aniqlash imkoni bo‘lmasa, ular yo‘lovchi (havo kemasi ekipaji) tomonidan taqdim etilgan yoki tekshirish xonasidagi zaryadlash anjomlari orqali tekshirish uchun yetarli darajada quvvat olguniga qadar zaryadkaga qo‘yiladi.
 8. Tekshirish uchun yetarli darajada quvvatlangan elektron vosita yoqilmasa, mazkur elektron vosita aviatsiya xavfsizligi bo‘linmalarining xodimlari tomonidan qo‘shimcha maxsus texnik vositalarni qo‘llash orqali tekshiriladi.
 9. Aviatsiya xavfsizligi bo‘yicha tekshiruvdan o‘tkazish natijasi ijobiy bo‘lgan elektron vositalar havo kemasiga olib kirish uchun yo‘lovchiga (havo kemasi ekipajiga) beriladi. 
 10. Aviatsiya xavfsizligi bo‘linmalari xodimlari tomonidan yo‘lovchiga (havo kemasi ekipajiga) tegishli bo‘lgan va elektron vositalarda saqlanayotgan shaxsiy ma’lumotlarni tekshirish va ular bilan tanishish taqiqlanadi.
 11. Aviatsiya xavfsizligi bo‘linmalari xodimlari tomonidan elektron vositalarni aviatsiya xavfsizligi bo‘yicha tekshirish jarayonida yo‘lovchining (havo kemasi ekipajining) yonida bo‘lgan elektron vositalarda taqiqlangan xavfli moddalar va buyumlar mavjudligi aniqlansa, mazkur elektron vositalarni aviatsiya xavfsizligi bo‘yicha tekshirish to‘xtatiladi va yo‘lovchi (havo kemasi ekipaji) havo kemasiga qo‘yilmaydi. 
 12. Yo‘lovchi yonida bo‘lgan elektron vositalarni aviatsiya xavfsizligi bo‘yicha tekshirishdan o‘tkazishdan bo‘yin tovlagan taqdirda, aviatsiya xizmati ko‘rsatuvchi havo transportida tashish to‘g‘risidagi shartnomani bekor qilishga haqli. 
 Havo kemasi ekipaji yonida bo‘lgan elektron vositalarni aviatsiya xavfsizligi bo‘yicha tekshirishdan o‘tkazishdan bo‘yin tovlagan taqdirda, havo kemasiga qo‘yilmaydi.
 13. Mazkur Qoidalar talablarining buzilishida aybdor bo‘lgan shaxslar qonun hujjatlarida belgilangan tartibda javobgarlikka tortiladi. 
 14. Mazkur Qoidalar “O‘zbekiston havo yo‘llari” Milliy aviakompaniyasi bilan kelishilgan.